Photo: FB.com/AlfredSant  L-eks Prim Ministru Laburista Alfred Sant astjena milli jivvota favur riżoluzzjoni tal-Parlament Ewropew li titlob għar-rilaxx immedjat u bla kundizzjonijiet ta' Alexei Navalny, u tesprimi d-dispjaċir għall-istat attwali tar-relazzjonijiet bejn l-UE u r-Russja kkawżati mill-aggressjoni tar-Russja u mid-destabbilizzazzjoni kontinwa tal-Ukrajna. Sant iġġustifika l-vot tiegħu billi qal li t-triq il-quddiem għall-UE u r-Russja għandha tkun inqas konfrontattiva u aktar oġġettiva. Filwaqt li spjega l-vot tiegħu, Alfred Sant qal lill-Parlament Ewropew li, fuq bosta livelli, il-pożizzjoni tal-Parlament kif deskritta fir-riżoluzzjoni fiha retorika li tista' twassal biss għal aktar eskalazzjoni ta' sentimenti ostili bejn iż-żewġ naħat. "Ovvjament, il-punt aħħari għal eskalazzjoni bħal din jista' jkun il-gwerra, li għaliha t-tort ma jkunx marbut ma' naħa waħda biss". Ir-riżoluzzjoni hija waħda minn sensiela ta' riżoluzzjonijiet tal-Parlament Ewropew li jittrattaw lir-Russja u tindirizza primarjament l-iskjerament reċenti ta' truppi Russi fuq il-fruntiera tal-Ukraina, il-priġunerija tal-attivist Russu Alexei Navalny, u allegati attivitajiet illegali mis-servizz ta' inteliġenza militari Russu fit-territorju tar-Repubblika Ċeka li kkawżat splużjonijiet ta' maħżen tal-armi lura fl-2014. Minkejja l-astensjoni tiegħu, Alfred Sant ikkundanna mingħajr ebda riżerva t-trattament li qed jingħata il-mexxej mil-oppożizzjoni Alexei Navalny. "Bħala membru sħiħ tal-Kunsill tal-Ewropa, ir-Russja qed tonqos milli tonora l-impenn tagħha li joħroġ miċ-ċarter tal-Kunsill. Madankollu, ir-riżoluzzjoni tirrepeti u tkabbar l-akkużi li huma parti minn logħba ta' skambju twil bejn ir-Russja u l-kritiċi tagħha. L-oġġettività u t-trasparenza ta' dawn it-talbiet huma dubjużi", qal Alfred Sant. Alfred Sant iddikjara li r-relazzjoni tal-UE mar-Russja għandha tkun ibbażata fuq rispett reċiproku tal-liġi internazzjonali, l-istandards tad-drittijiet tal-bniedem u l-libertajiet fundamentali, bil-għan li tissaħħaħ il-paċi u s-sigurtà fir-reġjun. Ir-riżoluzzjoni ġiet approvata b'569 vot favur, 67 kontra u 46 astensjoni.